Սուրբ Թադեոսի եկեղեցի (Կեմ)

Սուրբ Թադեոսի եկեղեցի, հայկական առաքելական ավերված եկեղեցի պատմական Արևմտյան Հայաստանի Հայոց ձորի գավառի Կեմ գյուղում, ներկայում՝ Թուրքիայի Հանրապետության Վանի մարզի Արտամետ (Էդրեմիտ) շրջանում։

Պատմություն 
Ըստ ավանդության՝ եկեղեցին հիմնադրել և օծել է Հիսուս Քրիստոսի 12 առաքյալներից Թադեոս առաքյալը։ Այդ մասին է վկայում նաև 1883 թվականին հիշատակությունը, որտեղ ասվում է, որ եկեղեցին հիմնադրել է առաքյալը և կառուցվել է բարձրակարգ ճարտարապետի կողմից։ Եկեղեցու դռան վրա եղել է մի խաչքար, որի մեջտեղում կար սեպ։ Հայտնի է, որ Թադեոս առաքյալն իր օծած խաչերի մեջտեղում սեպ էր ամրացնում։

Հայտնի է, որ Համիդյան ջարդերի օրերին՝ 1895 թվականին, եկեղեցին թալանվում է։

Հայոց ցեղասպանության հետևանքով հայաբնակ Կեմ գյուղի դատարկվում է, իսկ Սուրբ Թադեոս եկեղեցին ամբողջությամբ ոչնչացվում 1920-1930-ական թվականներին։ Ոչնչացումից հետո եկեղեցու տարածքում կառուցվել է այլ շինություն, իսկ քարերն օգտագործվել որպես շինանյութ։

Գրադարան 
Սուրբ Թադեոս եկեղեցին ունեցել է հարուստ գրադարան։ Հայոց ցեղասպանության նախօրեին եկեղեցում էին պահվում ձեռագիր երեք Ավետարաններ, որոնցից երկուսը հայտնի էին Ծաղկաբեր և Կարմիր անուններով։ Այնտեղ էին պահվում նաև արծաթապատ կողքերով Ավետարաններ և եկեղեցական այլ իրեր։ Ավետարաններն ու այլ իրերը Մեծ Եղեռնի օրերին այրվում են։

Ծանոթագրություններ 

Հայկական առաքելական կորուսյալ վանքեր և եկեղեցիներ (Թուրքիա)‎
Թուրքիայի հայկական կառույցներ
Թուրքիայի հայկական վանքեր և եկեղեցիներ
Թուրքիայի հայ առաքելական եկեղեցիներ
Թուրքիայի հայ առաքելական տաճարներ